Osnivač i prvi ratni vojni zapovjednik treće bojne 2. gardijske brigade, Karlovčanin Branko Škrtić, započeo je danas štrajk glađu ispred Ministarstva branitelja u zagrebačkoj Savskoj ulici u znak podrške braniteljima i stopostotnim ratnim invalidima koji već 18. dan prosvjeduju.

– Štrajkam glađu i odbijam i lijekove i hranu. Bit ću samo na vodi, a na ovaj sam se čin odlučio zato da bih podržao braniteljske zahtjeve. No, ja tražim još i ostavku premijera Zorana Milanovića i predsjednika Ive Josipovića. To su te crvene zmije koje uništavaju nacionalni duh ove države – kazao je Škrtić, dodavši kako, prema onome što je čuo, dok nam je gospodarstvo u totalnoj nizbrdici, premijer odlazi u 3 sata noću u riječku bolnicu zbog poroda jedne od estradnih zvijezda i pritom osobi u bolnici zabranjuje da taj posjet snima, a isti taj premijer, kako reče Škrtić, nije se udostojio doći na sprovod preminule braniteljice Nevenke Topalušić.

Škrtić reče kako su u Savskoj istinski branitelji, a onih lažnih niti nema jer se ne usuđuju doći među branitelje prosvjednike. Na pitanje zašto u Savskoj nema i više branitelja koji prosvjeduju, Škrtić je uzvratio da ih nema zato što ne mogu doći zbog neimaštine, ne mogu si platiti prijevoz do Zagreba. Osvrnuo se i na govorkanja o tome kako je ovaj prosvjed politički motiviran i pitanje zašto se prosvjedovalo nije u mandati prijašnje vlasti. Škrtić je uzvratio da bi, da je sada premijer Tomislav Karamarko, on govorio još žešće jer bi premijer bio predsjednik stranke čiji je i sam član. No, Škrtić je najavio da će, ne udovolji li se zahtjevima prosvjednika, ovdje biti i 100.000 branitelja, a da će Milanović i Josipović završiti u Remetincu kod, kako reče, svoga druga Bandića.

Inače, na današnjoj je konferenciji za novinare predsjednik Udruge stopostotnih ratnih vojnih invalida Đuro Glogoški ponovio kako nisu točne tvrdnje ministra branitelja Predraga Matića da braniteljima nisu ukinuta nikakva prava. Glogoški je naveo nekoliko primjera gdje je pojedinim braniteljima ukinuto pravo na njegovatelja, ukinute opskrbnine, pa je, kako reče, tako jednom branitelju u Ministarstvu socijalne skrbi rečeno da od tog trenutka više nije branitelj već prosjak. Dodao je i to da su nekim udovicama Domovinskog rata ukinuta rješenja koja im osiguravaju takav status.

– Pitanje je što ovo Ministarstvo branitelja zapravo radi. Priprema se i zakon o civilnim žrtvama Domovinskog rata, no zanima nas za koga se radi taj zakon i tko radi popise žrtava, a radi ga udruga Documenta, a ne rade ga institucije ove države. Mi još uvijek zapravo ne znamo tko je sudjelovao u agresiji na Hrvatsku. Sve to vodi izjednačavanju žrtve i agresora. Ispada da se prioritet daje onima koji su sudjelovali u agresiji na Hrvatsku. Stoga pozivam sve nadležne institucije ove države da reagiraju jer se braniteljima ukidaju i smanjuju sva prava – kazao je Glogoški.

Foto: Željko Lukunić/PIXSELL

Foto: Željko Lukunić/PIXSELL

Nadovezao se potom član Udruge veterana 4. gardijske brigade Goran Orlić, koji se osvrnuo na dokument za provedbu kohezijske politike Europske unije te naveo kako Ministarstvo branitelja nije uključeno u radnu skupinu za izradu i provedbu strategije za borbu protiv siromaštva i socijalne isključenosti, što znači, kako reče, da Ministarstvo branitelja nije zastupalo interese onih koje predstavlja. I on je naveo kako se u toj strategiji izjednačava hrvatskog branitelja sa srpskim okupatorom. Na novinarsko pitanje kako komentira ponašanje ministra Ante Kotromanovića u ovoj situaciji, Đuro Glogoški uzvratio je kazavši kako je Kotromanović jednom rekao da će dati ostavku "zašteka" li ijedna puška, pa se on sada pita što sada radi ministar Matić koji ne daje ostavku, a branitelji iz dana u dan umiru.

Na novinarsko pitanje kako komentiraju današnju odluku Vlade da se branitelji oslobađaju dugovanja, Josip Klemm je uzvratio:

– Branitelji neće dopustiti da se njima nešto oprašta, a ostalim građanima ne. Ne želimo da nas se dijeli.

Braniteljima su podršku došli dati i suborci iz Sinja koji su na dar donijeli sliku Čudotvorne Gospe Sinjske koju su prosvjednicima u Zagrebu u znak podrške poslali sinjski franjevci. Podršku je opet došao dati i admiral Davor Domazet Lošo koji je rekao:

– Mi ne znamo što su temelji ove države, a ja kažem da su temelji ove države upravo branitelji, ovi ljudi koji ovdje danas prosvjeduju. Stoga, ako predsjednik Josipović želi mijenjati Ustav, neka ga promijeni tako da u jednoj rečenici jasno stoji kako su temelji ove države Domovinski rat i 5. kolovoz 1995. jer nema Hrvatske države bez hrvatskih branitelja – kazao je Domazet Lošo, dodavši kako je na mnogim predavanjima po svijetu, od Izraela pa sve do Pentagona, predavao o operaciji Oluja i svuda je naišao na divljenje koje su prisutni na predavanjima iskazivali hrvatskom vojniku.

– Ovo što branitelji ovdje prosvjeduju pitanje je samo dostojanstva i ponosa – kazao je Lošo.